BIEX IS-SOĊJETÀ STERILI TAGĦTI L-ĦAJJA "Fejn fl-imgħoddi s-soċjetà tagħna kienet fekonda, tant li pproduċiet ħafna ħwejjeġ sbieħ u għamlet kisbiet importanti, dan l-aħħar donnu qed tinfirex l-isteriltà. Dan huwa minnu kemm fis-sens li l-ħajja umana saret razzjonata, tant li r-rata tat-twelid naqset ħafna – anke jekk dan ser ikollu konsegwenzi negattivi fil-futur – , kif ukoll għaliex f'diversi aspetti tal-ħajja sirna tant sterili li m'għandniex ħila nwelldu xejn ġdid! Konferma ta' din l- isterilità intellettwali u spiritwali huwa l-fatt li f'ħafna aspetti tal-ħajja soċjali tagħna qegħdin dejjem induru u ngħaqdu fl-istess ċirku billi nirrepetu l-istess frażijiet u strateġiji. Konferma ta' dan fil- ħajja ċivili huwa d-diskors ripettitiv li normalment isir dwar il-familja. Kieku fil-qasam tal-ekonomija s-soċjetà kellha ħassieba serji u onesti, kieku ċerti diżastri finanzjarji u ċerti weġgħat kienu jiġu evitati. Fil-politika sikwit tingħata l-impressjoni li l-politiċi donnhom jippreferu jgħixu fil-passat milli jiffaċċjaw serjament u bis-sinċerità l-isfidi eżistenzjali. Din l-isterilità xi drabi tinħass ukoll fil- komunitajiet Insara . In-nostalġija għat-tradizzjoni, in-nuqqas ta' inizjattivi friski fil-pastorali, ir-reżistenza għat-tiġdid, l-irtirata mis-soċjetà – dawn kollha huma sinjali ta' nuqqas ta' vitalità. Quddiem din is-sitwazzjoni, il-Poplu t'Alla jista' jikkontribwixxi billi jgħin biex ireġġa' lill-bniedem lejn Alla – dak Alla li sar bniedem u għammar fostna! Kif bil-qawwa t'Alla d-deżert jagħti l-ħajja u art xagħrija twarrad, hekk ukoll is-soċjetà sterili ta' żminijietna, jekk tagħmel il-wisa' lil Alla, terġa' tikseb il-ħila li tnissel il-ħajja f'kull sens tal-kelma."